 NA FARHIYA HUSSEIN MAAFISA wa Tume ya Maadili na Kupambana na Ufisadi (EACC) wamewakamata washukiwa wawili, ambao inadaiwa waliitisha hongo ya Sh250,000 ili kufanikisha juhudi za raia aliyetaka kujiunga na Jeshi la Ulinzi la Kenya (KDF) kwenye shughuli ya usajili wa makurutu inayoendelea. Wawili hao, Salim Mohamed na Fredrick Hamisi walinaswa katika eneo la Magarini katika Kaunti ya Kilifi, ambapo walikuwa wakienda kukutana na mlalamishi kuchukua Sh50,000 zilizokuwa zimesalia. Mkuu wa Ushirikiano na Mawasiliano wa EACC Bw Eric Ngumbi, ambaye alithibitisha kukamatwa kwa washukiwa hao, amesema uchunguzi wao unaonyesha wawili hao walimdanganya mlalamishi kutoa hongo kwa madai kuwa na mtandao mzuri ndani ya Jeshi la Ulinzi la Kenya (KDF). Kulingana na maafisa wa kukabiliana na ufisadi, mpango huo ulianzishwa Julai 30, 2023, wakati Mohamed, aliyedai kuwa na ‘koneksheni’ kwa KDF, kuomba pesa hizo kupitia ajenti wake ambaye ni Hamisi. Mlalamishi, ambaye alidai kuchukua mkopo wa Sh250,000 kutoka kwenye benki, aliwalipa washukiwa hao Sh200,000 baada yao kuahidi kumshughulikia hadi aingie jeshini bila bughudha yoyote. Mlalamishi hangepitia mchujo wa kawaida. Mlalamishi alisema washukiwa hao walimpigia simu mwezi Agosti 28, wakiomba kiasi kilichosalia cha Sh50,000. Kulingana na mlalamishi, washukiwa hao walimfahamisha kuwa ni baada ya malipo kamili ndipo wangeshughulikia barua yake ya kuandikishwa iliyodaiwa, na ikiwa hangetii, nafasi yake ya kujiunga na KDF ingetoweka. Walipomdai pesa hizo zilizokuwa zimebaki, aliingiwa na wasiwasi na kutilia shaka nia yao, hali iliyomlazimu kuripoti suala hilo kwa afisi za EACC mjini Malindi. Washukiwa hao wanazuiliwa katika kituo cha Polisi cha Malindi wakisubiri kuhojiwa zaidi. Shughuli ya kusajili makurutu ilianza wiki hii. Inafanyika katika vituo 374 vya kuajiri katika kaunti 47 kuanzia saa mbili asubuhi hadi saa kumi na moja jioni kila siku. Itakamilika Septemba 8. Tume ya EACC imewaonya Wakenya ikiwataka kuwa waangalifu ili kuepuka kushawishiwa na wakora wanaoitisha hongo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  